אחרי שנת מציאות סוערת ולא מוכרת, בעת בה נדמה שהחיים מתחילים לחזור אל איזה מוכר שהיה, בחרנו, ארבעה סטודנטים, להתעכב בתחושות הפער שנותרו בהתהוות היום יום ולצאת למסע במשמעות המילה- קִלְקוּל.

בתהליך משותף החלפנו זה עם זו וזו עם זו עבודות אשר יצרנו מכבר, מדיומים שונים, קווים אסטטיים נפרדים ונקודות שונות בהן מונחות הנפשות פגשו האחת באחרת, כאשר כל אחת ואחד קיבל/ה את החופש לקלקל בעבודה שניתנה, כראות נפשו/ה ואופני חשיבתה/ו.

בתהליך עבודה אינטואיטיבי נחלקה הקבוצה לשני כיווני פעולה ברורים:

האחד - התערבות שהולידה כיווני עבודה מפתיעים, אשר מהדהדים, באופן לא מודע, האחת בעבודות בשניה. נפתחו דרכי יצירה וחשיבה לא צפויות, תוך רגישות ושמירה על היצירה הראשונית שנמסרה לפעול בה.

השני - צלילה משותפת זו בזה, ללא רחם, על מנת לפרוץ ולפלס דרך. נבירה, חשיפה, קילוף, כיסוי אשר בראו- שביל רענן, בעל שפה חדשה ומשותפת.

נדמה כי הקילקול טומן בחובו איזו כמיהה אנושית לגילוי וחישוף משמעויות המונחות בקרקעית הרגעים הסמויים מעינינו, דרכו יכלנו לפרק ולהרכיב מחדש תחושות עמומות ששאלנו האחד בשניה, בעצמינו, נעים בין הסיכון ובין הסיכוי שבלהבין דבר מה נוסף על עולמינו.